**FONOLOŠKI SISTEM CRNOGORSKOGA JEZIKA**

Priroda glasova zavisi od položaja koji pojedini djelovi govornog aparata zauzimaju pri artikulaciji (stvaranju) glasova. U zavisnosti od položaja govornih organa, od prepreka koje govorni organi zauzimaju po artikulaciji glasova i od različitih njihovih pokreta, svi glasovi crnogorskog jezika se dijele na: *samoglasnike (vokale), glasnike (sonante)* i *suglasnike (konsonante)*.

1. **SAMOGLASNICI (VOKALI)**

Samoglasnici su glasovi pri čijem izgovoru vazduh iz pluća prolazi kroz dušnik i u grkljanu pokreće glasne žice, zatim slobodno teče kroz usnu duplju i izlazi u prostor oko govornika. Treperenje glasnih žica prenosi se na vazdušne čestice, koje zbog toga i same ravnomjerno trepere. Kako vazdušna struja ne nailazi na prepreke, samoglasnici se čuju kao čisti, zvučni tonovi. U našem jeziku ima pet samoglasnika (vokala): *i, e, a, o, u*.

Iako pri stvaranju samoglasnika nema međusobnog dodira djelova govornog aparata, ipak su oni, u zavisnosti od položaja jezika u ustima, na neki način lokalizovani. Prema položaju jezika u horizontali, samoglasnici su prednjeg, srednjeg i zadnjeg reda, dok se prema položaju jezika u vertikali samoglasnici dijele na visoke, srednje i niske.

a) Samoglasnici prednjeg reda su *i* i *e*. Oba se izgovaraju tako što se vrh jezika oslanja na sjekutiće (donje), jezik se pokreće u pravcu prednjeg dijela usne duplje, izdižući se prema prednjem (tvrdom) nepcu, i to pri izgovoru vokala *i* – visoko, a pri izgovoru vokala *e* – do srednje visine. Zato se *i* naziva visokim, a *e* – srednjim vokalom prednjeg reda. Usne su pri izgovoru *i* malo razvučene i rastavljene, dok su pri izgovoru *e* otvorene, ali skoro nepokretne. Vokal *i* je zatvoreni vokal, jer je razmak između vilica pri njegovom izgovoru veoma mali, a vokal *e* je srednje otvorenosti, jer je razmak između gornje i donje vilice srednji (usta su malo otvorena).

b) Samoglasnik srednjeg redaje samoglasnik *a*. Pri njegovom izgovoru jezik miruje (ne pokreće se ni naprijed ni nazad), a usne su široko otvorene i skoro nepokretne. Vokal *a* je niski vokal srednjeg reda jer jezik ostaje nisko na dnu usne duplje. Razmak između jezika i nebaca je pri izgovoru vokala *a* najveći, pa je on ujedno najotvoreniji vokal.

c) Samoglasnici zadnjeg reda su *o* i *u*. Pri njihovom izgovoru se jezik povlači prema zadnjem dijelu usne duplje i izdiže prema zadnjem (mekom) nepcu. Vokal *o* je srednji vokal zadnjeg reda, jer se jezik (povlačeći se unazad) podiže do srednje visine prema nepcima. Vokal *u*  je visoki vokal zadnjeg reda, jer se jezik izdiže visoko prema nepcima. Prema veličini ugla koji čine gornja i donja vilica, tj. prema tome koliko su usta otvorena, vokal *o* je srednje otvoren vokal, dok je vokal *u* zatvoren vokal. Pri izgovoru vokala *o* usne dobijaju elipsast oblik, dok se pri izgovoru vokala *u* isturaju naprijed i zaokružuju.

Samoglasnici su zvučni glasovi, čisti tonovi bez primjesa šuma i svi su nosioci sloga, jer se zbog njihovog tonskog karaktera mogu izgovarati u jednom artikulacijskom zahvatu, u kojem može, ali i ne mora, biti neki drugi glas iz grupe sonanata, ili suglasnika.

1. **SONANTI (GLASNICI)**

Sonanti (glasnici) su glasovi pri čijem stvaranju vazdušna struja, koja je pokrenula glasne žice u grkljanu, prolazi neometano i pored prepreka pojedinih govornih organa. Oni se, dakle, stvaraju uz treperenje glasnih žica, zvučni su i, u stvari, su tonovi sa primjesama šuma. Slobodnijim protokom struje, uz zvučnost, pa zatim kombinacijom tona i šuma, sonanti se približavaju samoglasnicima. Pošto pređe preko zategnutih glasnih žica i izazove treperenje vazdušnih čestica, vazdušna struja nailazi na druge djelove govornog aparata, prolazi između njih i stvara različite sonante. Sonanti crnogoskog jezika su glasovi: *v, r, j, l, lj, n, nj* i *m.*

1. U zavisnosti od prirode pregrade, sonanti se dijele na: a) tjesnačne *v, r, l, lj* i *j* (pri čijem izgovoru vazduh slobodnije prolazi prepreku) i b) pregradne *m, n* i *nj* (pri čijem se izgovoru u usnoj duplji stvara potpuna prepreka, pa vazdušna struja neometano prolazi kroz nosnu duplju).

2. Prema položaju govornih organa, odnosno prema mjestu izgovora, sonanti se dijele na *usneno-zubne, alveolarne, prednjonepčane i usnene.*

a) Usneno-zubni sonant *v* stvara se na taj način što vazdušna struja slobodno prolazi kroz tjesnac koji čine gornji sjekutići sa vlažnim dijelom donje usne.

b) Alveolarni sonanti *r, l, n* izgovaraju se tako što se vrh jezika nalazi na alveolama gornjih sjekutića, a vazdušna struja prolazi različitim putevima. Pri izgovoru sonanta *r* vazdušna struja trepereći prolazi preko vrha jezika, pri izgovoru sonanta *l* prolazi bokovima jezika, a pri izgovoru sonanta *n* vazdušna struja izlazi u dvije faze – prvo kroz nos, jer se meko nepce spušta da joj otvori put kroz nos, a zatim kroz usta, kada se vrh jezika ukloni sa alveola.

c) Prednjonepčani sonanti *j, lj* i *nj* izgovaraju se tako što je vrh jezika pritisnut na donje sjekutiće, a gornja površina jezika uz prednje (tvrdo) nepce, pri čemu vazdušna struja ima različit put. Pri izgovoru sonanta *j* struja prolazi kroz udubljeni srednji dio jezika, slično kao pri izgovoru vokala *i* (kojem je zato vrlo blizak), pri izgovoru sonanta *lj* ona prolazi po bokovima jezika, a pri izgovoru sonanta *nj* (kao i kod *n*) prolazi prvo kroz nos, a zatim kroz usta.

d) Usneni sonant *m* izgovara se tako što se usne cijelom svojom dužinom priljubljuju jedna uz drugu, stvaraju pregradu, a vazdušna struja počinje da prolazi kroz nos, jer se zadnje (meko) nepce spušta i to omogućava. U drugoj fazi usne se rastavljaju, pa preostali dio vazduha izlazi i kroz usta. Po mjestu i načinu izgovora sonant *m* je, dakle, dvousneni nosni suglasnik.

Sonanti su artikulacijom (stvaranjem) srodni sa samoglasnicima. Oni kao i samoglasnici po pravilu ne pripadaju istim slogovima nego je u riječima sa dva uzastopna sonanta granica sloga između njih. U određenim uslovima neki od njih su i nosioci sloga. Sonant *r* je, na primjer, slogotvoran u jednosložnim rječima između suglasnika (*vrh, trn)*, na početku riječi ispred suglasnika (rđa, rvati se), u prefiksalnim složenicama u slijedu prefiksa sa samoglasnikom na kraju + *r* + suglasnik *(zarđati, porvati se)* i ispred *o* koje vodiporijeklo od *l (opro, otro, zastro)*. Druga dva sonanta *l* i *n* mogu biti nosioci sloga samo u vlastitim geografskim imenima bilo domaćeg (*Jablka, Žlne)* ili stranog porijekla *(Vltava, Plzen)*, pa onda i u drugim imenicama stranog porijekla *(Idn, Ibn, bicikl)*.

1. **SUGLASNICI (KONSONANTI)**

Suglasnici čine grupu glasova koji se stvaraju nastajanjem prepreka u ustima ili na usnama, pri čemu vazdušna struja nema drugog puta osim savladavanja te prepreke.

1. Prema prirodi pregrade, suglasnici mogu biti:

a) Pregradni *b, p, d, t, g, k*, pri čijem se izgovoru stvara potpuna pregrada koju vazdušna struja otklanja i vazduh naglo izlazi uz prasak ili eksploziju, pa se prema tome zovu *pregradni* ili *praskavi (eksplozivni) suglasnici*. Fonacija kod ovih glasova je dovjaka: ozvučena ili neozvučena, što zavisi od aktivnosti glasiljki.

b) Tjesnačni suglasnici *z, s, ž, š, ź, ś,* *f, h,* pri čijem izgovoru govorni organi prave tjesnac, a vazdušna struja prolazi između zidova tjesnaca kao kroz pisak, pa se prema tome zovu i *tjesnačnim* ili *strujnim (frikativnim) suglasnicima.* Fonacija pri tvorbi ovih glasova je dvojaka: ako je praćena radom glasiljki, onda je po akustičkoj strukturi sonorna (zvučna); u suprotnom je bezvučna.

c) Polupregradni suglasnici *dž, č, đ, ć, c*, pri čijem se izgovoru u prvoj fazi stvara potpuna pregrada, a u drugoj prelazi u tjesnac, pa se zbog toga i zovu *polupregradni*, a zbog kombinacije pregrade i uskog prolaza vazdušnoj struji zovu se i *sliveni suglasnici* ili *afrikate.* I kod ovih glasova nastaju razlike s obzirom na aktivnost glasiljki.

2. Suglasnici su lokalizovani glasovi, pa se prema djelovima govornog aparata koji učestvuju u njihovoj artikulaciji, tj. prema mjestu na kome se u usnoj šupljini dodiruju ili približavaju govorni organi, obrazujući pregradu ili polupregradu, dijele na sljedeće skupine:

a) Usneni (labijalni): *b, p* i *f*, od kojih se prva dva artikulišu tako što se usne pribijaju jedna uz drugu, stvarajući potpunu pregradu vazduhu, zatim se pregrada uklanja (usne se rastavljaju) i vazduh naglo izlazi, uz prasak, pa se ova dva glasa nazivaju, po tom akustičkom utisku praska, *eksplozivnim suglasnicima*, od kojih je *b* zvučni (jer su glasne žice zategnute i trepere), a *p* bezvučni (jer su glasne žice opuštene i ne trepere). Treći suglasnik (*f*) je zapravo usneno-zubni suglasnik, jer nastaje kao proizvod trenja vazdušne struje kroz tjesnac koji čine gornji sjekutići i unutrašnja vlažna strana donje usne. Suglasnik *f* je bezvučan suglasnik (jer glasne žice pri njegovom izgovoru nijesu zategnute).

b) Zubni (dentalni): *d, t, z, s* i *c,* od kojih se *d* i *t* stvaraju tako što se vrh jezika nalazi na sjekutićima, vazdušna struja se gomila iza prepreke i pri naglom otklanjanju prepreke izlazi iz usta, takođe uz prasak. Suglasnik *d* je zvučan, a *t* je bezvučan (prema treperenju, odnosno netreperenju glasnih žica pri njihovom izgovoru). Suglasnici *z* i *s* nastaju na istom mjestu, tako što vazdušna struja prolazi kroz tjesnac pri čemu se tare o zidove tjesnaca i tako proizvodi piskav zvuk, zvučno *z* (uz treperenje glasnih žica), odnosno bezvučno *s* (bez treperenja glasnih žica). Zbog toga se nazivaju i *tjesnačnim suglasnicima*. Suglasnik *c* nastaje na prepreci koju vazdušnoj struji čine sjekutići i vrh jezika, i to tako što se potpuna pregrada, u dvije faze, pretvara u tjesnac kroz koji prostruji vazduh dajući piskavi, sliveni suglasnik (afrikatu) *c*.

c) Prednjonepčani (palatalni): *đ, ć, dž, č, ž, š*, *ź* i *ś*. Njih čine dvije podgrupe: *sliveni suglasnici (afrikate)* – *đ, ć,* *dž* i *č,* i *strujni (frikativni) suglasnici ž, š*, *ź* i *ś*. Prvi se stvaraju tako što prepreka vazdušnoj struji nastaje od prednjeg (tvrdog) nepca i gornje površine jezika. Pri izgovoru *đ* i *ć*, vrh jezika je na donjim sjekutićima, a gornja površina jezika je cijela priljubljena uz nepce, pa su zato to (akustički) meki suglasnici. Pri izgovoru *dž* i *č* prepreku čine prednje (tvrdo) nepce i vrh jezika sa dijelom gornje površine, pa su to (akustički) tvrdi suglasnici. Od njih su *đ* i *dž* zvučni (treperenje glasnih žica), a *ć* i *č* su bezvučni (glasne žice ne trepere). Treći par *ž* i *š*, od kojih je prvi zvučan a drugi bezvučan, nastaje tako što se bokovi jezika opiru o strane zadnjeg i prednjeg nepca, vrh jezika je na tvrdom nepcu, a vazdušna struja se probija kroz tjesnac između tvrdog nepca i jezika. Oni su šuštavi strujni suglasnici.

d) Zadnjonepčani (velarni): *g, k* i *h*, koji se stvaraju tako što vazdušna struja nailazi na prepreku stvorenu pomoću zadnjeg dijela jezika i zadnjeg (mekog) nepca. Suglasnici *g* i *k* su *praskavi (eksplozivni)* jer nastaju tako što se prepreka naglo otkloni, pa vazduh naglo izlazi kroz usta; pvi je zvučan, a drugi bezvučan (treperenje/netreperenje glasnih žica). Suglasnik *h* je *strujni (frikativni)*, jer nastaje trenjem vazduha kroz tjesnac koji čine zadnji dio jezika i zadnje (meko) nepce, a bezvučan je jer glasne žice nijesu zategnute, pa ne trepere.